b'\n_START_ARTICLE_\nVilniaus vaik\xc5\xb3 ir jaunimo klubas \xc5\xa0atrija\n_START_SECTION_\nIstorija\n_START_PARAGRAPH_\nVilniaus vaik\xc5\xb3 ir jaunimo klubas \xe2\x80\x9e\xc5\xa0atrija\xe2\x80\x9c buvo \xc4\xafsteigtas 1991 m. kovo 28 d. Vilniaus miesto valdybos potvarkiu Nr. 496 V._NEWLINE_2002 metais Vilniaus savivaldyb\xc4\x97s paskelbtame konkurse "Vilnieti\xc5\xa1kos bendruomen\xc4\x97s dvasia" klubas \xe2\x80\x9e\xc5\xa0atrija\xe2\x80\x9c u\xc5\xbe\xc4\x97m\xc4\x97 2-\xc4\x85j\xc4\x85 viet\xc4\x85 ir laim\xc4\x97jo 8 t\xc5\xabkst. lit\xc5\xb3 priz\xc4\x85, pasi\xc5\xabl\xc4\x99s sukurti \xc5\xa0nipi\xc5\xa1ki\xc5\xb3 seni\xc5\xabnijos v\xc4\x97liav\xc4\x85 bei pasodinti medeli\xc5\xb3 kompozicij\xc4\x85, remiantis lietuvi\xc5\xb3 liaudies kompozicija "Egl\xc4\x97 \xc5\xbeal\xc4\x8di\xc5\xb3 karalien\xc4\x97"._NEWLINE_2004 m. Tarptautinei vaik\xc5\xb3 gynimo dienai pa\xc5\xbeym\xc4\x97ti Vilniaus policijos kvietimu klubas \xe2\x80\x9e\xc5\xa0atrija\xe2\x80\x9c pasirod\xc4\x97 \xc5\xa1vent\xc4\x97je "Policija vaikams", vykusioje penktadien\xc4\xaf Lietuvos policijos mokymo centro stadione (T. Kosciu\xc5\xa1kos g., Vilnius)._NEWLINE_2008 m. kovo m\xc4\x97n 12 d. Vilniaus miesto savivaldyb\xc4\x97s administracijos \xc5\xa0vietimo skyriaus ved\xc4\x97jo \xc4\xafsakymu buvo patvirtinti Klubo nuostatai (nauja redakcija)._NEWLINE_2011 m. gruod\xc5\xbeio 10 d. organizuotoje Kal\xc4\x97d\xc5\xb3 labdaros mug\xc4\x97je \xe2\x80\x9eAngel\xc5\xb3 vaikai \xe2\x80\x93 su meile Jums\xe2\x80\x9c Vilniaus mokytoj\xc5\xb3 namuose ir \xc5\xa0vent\xc4\x97s muzikin\xc4\x97je programoje dalyvavo ir Klubo \xe2\x80\x9e\xc5\xa0atrija\xe2\x80\x9d kolektyvai._NEWLINE_2012 metais Vaik\xc5\xb3 ir jaunimo klubas \xe2\x80\x9e\xc5\xa0atrija\xe2\x80\x9c peln\xc4\x97 apdovanojim\xc4\x85 \xe2\x80\x9eMet\xc5\xb3 su jaunimu dirbanti organizacija\xe2\x80\x9c, Vilniaus jaunimo reikal\xc5\xb3 tarybos diplom\xc4\x85 ir statul\xc4\x97l\xc4\x99. \xe2\x80\x9eVilniaus jaunimo apdovanojimai 2012\xe2\x80\x9c i\xc5\xa1 viso buvo \xc4\xafteikta 12 nominacij\xc5\xb3 ir pad\xc4\x97k\xc5\xb3 labiausiai Vilniaus jaunimui nusipelniusiems asmenims ir organizacijoms._NEWLINE_Nuo 2013 met\xc5\xb3 \xe2\x80\x9e\xc5\xa0atrija\xe2\x80\x9c kartu su partneriais kasmet organizuoja rengin\xc4\xaf \xe2\x80\x9eMen\xc5\xb3 pieva\xe2\x80\x9c. Jo tikslas \xe2\x80\x93 Vaik\xc5\xb3 gynimo dienos proga pristatyti vaik\xc5\xb3 vasaros poilsio galimybes ir surengti \xc5\xa1vent\xc4\x99 Vilniaus miesto vaikams bei j\xc5\xb3 t\xc4\x97veliams. Renginys vyksta gegu\xc5\xbe\xc4\x97s pabaigoje krantin\xc4\x97je prie Baltojo tilto. \xc5\xa0vent\xc4\x97s metu vyksta Vasaros stovykl\xc5\xb3 mug\xc4\x97, vaik\xc5\xb3 ir jaunimo menini\xc5\xb3 kolektyv\xc5\xb3 koncertas, veikia \xc4\xafvairios men\xc5\xb3 dirbtuv\xc4\x97l\xc4\x97s, sporto, \xc5\xbeaidim\xc5\xb3, prekybos erdv\xc4\x97s bei kitos pramogos vaikams ir suaugusiesiems._NEWLINE_2013 m. gegu\xc5\xbe\xc4\x97s 10 d. Vilniaus lenk\xc5\xb3 kult\xc5\xabros namuose Daili\xc5\xb3j\xc5\xb3 amat\xc5\xb3 vaik\xc5\xb3 darbeli\xc5\xb3 mug\xc4\x97je dalyvavo Vilniaus vaik\xc5\xb3 ir jaunimo klubo \xe2\x80\x9e\xc5\xa0atrija\xe2\x80\x9c rankdarbi\xc5\xb3 studija \xe2\x80\x9eMen\xc5\xb3 kraitel\xc4\x97\xe2\x80\x9c (Vadov\xc4\x97 Rasa Zdanovi\xc4\x8dien\xc4\x97), \xe2\x80\x9e\xc5\xa0atrijos\xe2\x80\x9c Keramikos studija, vokalin\xc4\x97 grup\xc4\x97 \xe2\x80\x9eV\xc4\x97jo natos\xe2\x80\x9c (Vadov\xc4\x97 R\xc5\xabta \xc5\xa0vipait\xc4\x97) ir \xc5\xa0iuolaikinio \xc5\xa1okio grup\xc4\x97 (Vadov\xc4\x97 Migl\xc4\x97 Praniauskait\xc4\x97).\n_START_SECTION_\nVeikla\n_START_PARAGRAPH_\nKlubo veiklos formos: b\xc5\xabreliai, studijos, grup\xc4\x97s, \xc5\xbeaidim\xc5\xb3 kambariai, dienos u\xc5\xbeimtumo grup\xc4\x97s, programinis darbas. Organizuojamos pa\xc5\xbeintin\xc4\x97s i\xc5\xa1vykos, ekskursijos, koncertin\xc4\x97s kelion\xc4\x97s, muzikiniai, pramog\xc5\xb3 vakarai, kiti renginiai. Tarp j\xc5\xb3: \xe2\x80\x9eMen\xc5\xb3 pieva\xe2\x80\x9c, Projektas YOUNG VOICES 2015, "M\xc5\xabs\xc5\xb3 \xc5\xa0nipi\xc5\xa1k\xc4\x97s", \xc5\xa0nipi\xc5\xa1ki\xc5\xb3 benduromen\xc4\x97s \xc5\xa1vent\xc4\x97, \xe2\x80\x9eSidabrin\xc4\x97 snaig\xc4\x97\xe2\x80\x9c, \xe2\x80\x9eDraugyst\xc4\x97s fiesta\xe2\x80\x9c, \xe2\x80\x9eSavanoryst\xc4\x97s virusas\xe2\x80\x9c. Konkursuose, festivaliuose Klubo aukl\xc4\x97tiniai yra peln\xc4\x99 \xc4\xafvairi\xc5\xb3 apdovanojim\xc5\xb3._NEWLINE_Kartu su partneriais i\xc5\xa1 Latvijos, Lenkijos, Estijos, Slovakijos, Italijos, \xc5\xa0vedijos, Danijos, Rusijos ir Vokietijos dalyvaujama tarptautiniuose projektuose ir programose. Vasaros metu klub\xc4\x85 lankantys vaikai ilsisi ir pramogauja \xc4\xafvairiuose Lietuvos miestuose rengiamose stovyklose, tarptautini\xc5\xb3 projekt\xc5\xb3 dalyviai stovyklauja u\xc5\xbesienyje (Lenkijoje, Latvijoje ir kt.). Laisvalaikio leidimas taip pat organizuojamas \xc5\xa0atrijos dienin\xc4\x97je stovykloje Vilniuje._NEWLINE_Su Klubo studij\xc5\xb3 veikla kasmet supa\xc5\xbeindinama Vilniaus miesto ir \xc5\xa1alies renginiuose, koncertuose. Mokslo met\xc5\xb3 pabaigoje klubo studijos rengia program\xc4\x85 t\xc4\x97veliams ir Vilniaus gyventojams krantin\xc4\x97je prie Baltojo tilto.\n_START_SECTION_\nStudijos\n_START_PARAGRAPH_\nVaikai, jaunuoliai ir suaugusieji lanko Muzikos, \xc5\xa0oki\xc5\xb3, Dail\xc4\x97s, Teatro, Medij\xc5\xb3, U\xc5\xbesienio kalb\xc5\xb3, Sporto, Mamos ir vaiko studijas. Taip pat yra Sveikatingumo programos, veiklos ikimokyklinukams (Skruzd\xc4\x97liuk\xc5\xb3 mokykl\xc4\x97l\xc4\x97, Ma\xc5\xbeoji akademija, \xc5\xa1iuolaikinis \xc5\xa1okis, Street dance, dail\xc4\x97 ir taikomoji dail\xc4\x97, vokalas), projektin\xc4\x97 ir kitokia veikla (Aviacijos pradmenys, stalo \xc5\xbeaidimai ir j\xc5\xb3 k\xc5\xabrimas). Didelio populiarumo ir d\xc4\x97mesio sulaukia gatv\xc4\x97s \xc5\xa1okiai (angl. street dance), suderinantys sport\xc4\x85, k\xc5\xabno plastik\xc4\x85 ir meninius u\xc5\xbemojus. Pana\xc5\xa1iu universalumu pasi\xc5\xbeymi ir brazili\xc5\xa1kas kovos menas \xe2\x80\x93 capoeira.\n_START_SECTION_\nMuzikos studija\n_START_PARAGRAPH_\nMuzikos studijoje d\xc4\x97stomas d\xc5\xbeiazinis dainavimas, vokalas, gitara, nestandartiniai mu\xc5\xa1amieji instrumentai, yra pop-rock grup\xc4\x97s.\n_START_SECTION_\nEtnokult\xc5\xabros studija\n_START_PARAGRAPH_\nEtnokult\xc5\xabros studijos grup\xc4\x97s yra Folkloras vaikams, Sutartin\xc4\x97s jaunimui.\n_START_SECTION_\n\xc5\xa0oki\xc5\xb3 studija\n_START_PARAGRAPH_\n\xc5\xa0oki\xc5\xb3 studija apima \xc4\xafvairius \xc5\xa1okius. Tai Gatv\xc4\x97s \xc5\xa1okiai (street dance), street jazz, \xc5\xa1ou \xc5\xa1okiai, disco \xc5\xa1okiai, hiphopas, breikas, House \xc5\xa1okis, \xc5\xa1iuolaikinis \xc5\xa1okis, modernus \xc5\xa1okis, lindihopas, svingas, baletas, rytieti\xc5\xa1ki \xc5\xa1okiai, zumba, linijiniai \xc5\xa1okiai, stilizuoti lietuvi\xc5\xb3 liaudies \xc5\xa1okiai.\n_START_SECTION_\nDail\xc4\x97s studija\n_START_PARAGRAPH_\nDail\xc4\x97s studijoje mokoma \xc5\xa1i\xc5\xb3 dail\xc4\x97s sri\xc4\x8di\xc5\xb3 kaip akademinis pie\xc5\xa1imas, tapyba, taikomieji menai, keramika, mozaika, dail\xc4\x97s technologijos.\n_START_SECTION_\nTeatro studija\n_START_PARAGRAPH_\nTeatro studijoje veikia Teatrini\xc5\xb3 improvizacij\xc5\xb3 dirbtuv\xc4\x97s, \xc5\xa0okio teatras, Ugnies \xc5\xa1okio teatras, Miuziklas, K\xc5\xabrybinis ra\xc5\xa1ymas ir dramaturgija, Teatro studija \xe2\x80\x9eDurys\xe2\x80\x9d.\n_START_SECTION_\nMedij\xc5\xb3 studija\n_START_PARAGRAPH_\nMedij\xc5\xb3 studija apima tokias medijas kaip Fotografija, Kinas ir Animacija.\n_START_SECTION_\nKalb\xc5\xb3 studija\n_START_PARAGRAPH_\nKalb\xc5\xb3 studijoje mokoma \xc4\xafvairi\xc5\xb3 kalb\xc5\xb3. Tai angl\xc5\xb3 kalba, pranc\xc5\xabz\xc5\xb3 kalba, rus\xc5\xb3 kalba, lietuvi\xc5\xb3 kalba, vokie\xc4\x8di\xc5\xb3 kalba.\n_START_SECTION_\nSporto studija\n_START_PARAGRAPH_\nSporto studija apima kovos menus, gimnastik\xc4\x85 ir kt. Yra Dziudo, capoeira, ninjutsu, karat\xc4\x97, menin\xc4\x97 gimnastika, \xc5\xa1achmatai.\n_START_SECTION_\nSveikatingumo studija\n_START_PARAGRAPH_\nSveikatingumo programos: \xc5\xa1okio aerobika (dance fitness), kalanetika, joga.\n_START_SECTION_\nMamos ir vaiko studija\n_START_PARAGRAPH_\nMamos ir vaiko studijoje yra programos \xe2\x80\x9eSportuok su vaiku\xe2\x80\x9c ir \xe2\x80\x9e\xc5\xa0ok su vaiku\xe2\x80\x9c.'